
Text rozhodnutia
Súd: Krajský súd Bratislava Spisová značka: 2Cob/180/2020 Identifikačné číslo súdneho spisu: 1120925857 Dátum vydania rozhodnutia: 19. 01. 2021 Meno a priezvisko sudcu, VSÚ: JUDr. Oľga Bahníková ECLI: ECLI:SK:KSBA:2021:1120925857.1 Uznesenie Krajský súd v Bratislave v senáte zloženom z predsedníčky senátu JUDr. Oľgy Bahníkovej a sudkýň JUDr. Ľubice Kriškovej a JUDr. Dany Šiffalovičovej v právnej veci námietky proti odmietnutiu vykonania zápisu do obchodného registra navrhovateľa: Fed - Gyn, s.r.o., Riazanská 47, 831 03 Bratislava, IČO: 35 834 994, o odvolaní navrhovateľa proti uzneseniu Okresného súdu Bratislava I č. k. 34Nsre/109/2020 - 2 zo dňa 16. 10. 2020 takto r o z h o d o l : Krajský súd v Bratislave uznesenie Okresného súdu Bratislava I č. k. 34Nsre/109/2020 - 2 zo dňa 16. 10. 2020 p o t v r d z u j e . o d ô v o d n e n i e : 1. Okresný súd Bratislava I napadnutým uznesením zamietol námietky proti odmietnutiu vykonať zápis zmien zapísaných údajov na základe návrhu navrhovateľa Fed - Gyn, s.r.o., podaného dňa 5. 12. 2019 pod č. k. 3/Re/5475/2019. 2. Súd odmietol vykonať zápis údajov do obchodného registra z dôvodu, že návrh nebol podaný oprávnenou osobou, lebo nebolo priložené plnomocenstvo alebo návrh nepodal štatutár. Oznámenie o odmietnutí bolo doručené navrhovateľovi dňa 6. 9. 2020 a námietky proti odmietnutiu vykonania zápisu boli podané v elektronickej podobe dňa 1. 10. 2020. 3. Súd poukázal na ustanovenie § 6 ods. 1 a 3 zákona č. 530/2003 Z. z. o obchodnom registri, § 282 ods. 1, 2 CMP, § 283 CMP, § 285 a nasl. CMP a konštatoval, že námietky boli podané po zákonom stanovenej lehote, ktorá je 15 dní odo dňa doručenia oznámenia o odmietnutí vykonania zápisu. Súd preto námietky podľa § 286 ods. 1 CMP zamietol. 4. Proti uzneseniu podal odvolanie navrhovateľ. Uviedol, že pravdepodobne sa stala technická chyba v doručení elektronického formulára, za ktorú navrhovateľ nenesie zodpovednosť. Predmetné splnomocnenie navrhovateľ opakovane priložil ako prílohu 1 k odvolaniu. Zároveň má za to, že plná moc bola doručená prostredníctvom elektronickej registrácie, o čom svedčí aj pdf súbor vytvorený z danej registrácie, kde je táto plná moc pripojená k súboru vľavo hore, ktorý sa následne podpisoval elektronickým podpisom (príloha č. 2 a 3). 5. Navrhovateľ preto požiadal o zapísanie S.. I.. M.. N. Š. C.., I.. C. B. C.., I.. I. Q. do registra koncového užívateľa výhod v zmysle zákona. 6. Krajský súd v Bratislave ako súd odvolací prejednal vec podľa § 379 a § 380 ods. 1 CSP bez nariadenia pojednávania a po preskúmaní spisu dospel k záveru, že odvolaniu nie je možné vyhovieť. 7. Podľa § 6 ods. 1 zákona č. 530/2003 Z. z., registrový súd pred zápisom údajov do obchodného registra, zápisom zmeny zapísaných údajov a výmazom zapísaných údajov (ďalej len „zápis“) z predložených listín preverí, či a) návrh na zápis podala oprávnená osoba, b) je návrh na zápis úplný, c) sú spolu s návrhom na zápis predložené všetky prílohy ustanovené osobitným predpisom, d) sú prílohy predložené vo forme ustanovenej osobitným zákonom, 1) e) údaje uvedené v návrhu na zápis sa zhodujú s údajmi vyplývajúcimi z predložených príloh, f) bol zaplatený súdny poplatok okrem podaní, ktoré podľa osobitného zákona nepodliehajú poplatkovej povinnosti. 8. Podľa § 8 ods. 3 zák. č. 530/2003 Z. z., ak návrh nespĺňa podmienky podľa § 6 a 7 <https:// www.slov-lex.sk/pravne-predpisy/SK/ZZ/2003/530/20191101>, registrový súd zápis nevykoná. O tejto skutočnosti registrový súd upovedomí navrhovateľa oznámením o odmietnutí vykonania zápisu (ďalej len „oznámenie“). 9. Podľa § 8 ods. 5 zák. č. 530/2003 Z. z., lehota na podanie námietok je 15 dní odo dňa doručenia alebo vydania oznámenia. Pri rozhodovaní o námietkach postupuje registrový súd podľa osobitného zákona. 10. Uvedeným osobitným zákonom je zákon č. 161/2015 Z.z., Civilný mimosporový poriadok (ďalej len „CMP“). 11. V zmysle § 283 CMP, námietky sa podávajú na registrovom súde do 15 dní odo dňa doručenia oznámenia o odmietnutí vykonania zápisu. 12. V predmetnej veci je nepochybné, že navrhovateľ prevzal Oznámenie o odmietnutí vykonania zápisu dňa 6. 9. 2020 (dôkazom je doručenka z prevádzky portálu slovensko.sk zo dňa 6. 9. 2020). Rovnako z obsahu spisu vyplýva, že Námietky proti odmietnutiu vykonania zápisu (č. 3Re/5475/2019) boli do elektronickej podateľne prijaté až dňa 1. 10. 2020, čoho dôkazom je elektronická časová pečiatka o platnosti overenia zo dňa 1. 10. 2020 a potvrdenka o prijatí podania a začatí procesu overovania elektronických podpisov zo dňa 1. 10. 2020. V zmysle zákona o e-Governmente sa elektronická úradná správa považuje za doručenú až uložením elektronickej správy, t. j. okamihom, odkedy je elektronická úradná správa objektívne dostupná prijímateľovi v elektronickej schránke (§ 32 zák. o e-Governmente). 13. Navrhovateľ ani v odvolaní nepreukázal, že námietky boli podané v lehote do 15 dní odo dňa doručenia oznámenia o odmietnutí vykonania zápisu (t. j. do 21. 9. 2020), preto dôvody odvolania sú právne irelevantné. Navrhovateľovi nič nebráni, aby si podal nový návrh na zápis zmeny zapísaných údajov o konečnom užívateľovi výhod. 14. Vzhľadom k uvedenému, odvolací súd napadnuté uznesenie podľa § 387 ods. 1, 2 CSP ako vecne správne potvrdil. 15. Uvedené uznesenie bolo prijaté v senáte pomerom hlasov 3 : 0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2021:1120925857.1 (dáta aktuálne k 15. 11. 2026). Záväzné je znenie zverejnené súdom.




